作者:吳文英
標題:丹鳳吟
內容:麗景長安人海，避影繁華，結廬深寂。燈窗雪戶，光映夜寒東壁。心凋鬢改，鏤冰刻水，縹簡離離，風籤索索。怕遣花蟲蠹粉，自採秋芸燻架，香泛纖碧。更上新梯窈窕，暮山澹著城外色。舊雨江湖遠，問桐陰門巷，燕曾相識。吟壺天小，不覺翠蓬雲隔。桂斧月宮三萬手，計元和通籍。軟紅滿路，誰聘幽素客。